Dunya pemerindang Lagu ti badas datai ari tim produksyen ti badas
PENEMU siku enda telabanka sepuluh ! Fakta nya enda ulih sakal laban ni pan pemintar enggau pengelandik siku mensia sigi enda telabanka penemu enggau runding bala mayuh. Penemu bala mayuh ba sebengkah-sebengkah tim chukup beguna kena mansutka asil pengawa ke pemadu badas (excellent). Ambi ke chunto, album, lagu enggau muzik ti badas datai ari raban tim produksyen ti badas. Ba kontek studio rikot, raban tim produksyen nyengkaum menijar, penanyi, komposer (tiun enggau leka lagu), pemuzik, ‘engineer’ bunyi, pengaga grafik, editor, ‘photographer’, pengias artis enggau sekeda ke bukai. Sekeda penemu ke agi mengkang ba runding peminat lagu Iban diatu nyangka tau diubah. Siti ari penemu nya iya nya sentang sambut, puji tauka 疎ppreciation・ sida ba penanyi, komposer, pemuzik enggau raban tim produksyen ke bukai. Naka ke diatu, puji tauka 疎ppreciation・ sida lebih numpu ngagai penanyi lalu raban tim produksyen ti bukai enda tentu dikeibuhka sida. Kitai agi saru laban enti nadai komposer enggau pemuzik, penanyi pan enda ulih popular enti nadai lagu enggau muzik ti badas. Tiun enggau leka lagu ti badas mega enda ulih nyadi badas enti nadai pemuzik enggau 粗ngineer・ munyi ti badas. Reti nya, peminat lagu Iban patut meri puji (appreciation) ke sebaka ngagai semua raban tim produksyen: enda bechiping tauka 租ouble standard・ laban siti album ti badas sama dipekuhka mayuh orang bukai ke sama bela beguna, bepenemu sereta berega; ukai penanyi aja. Betemu baru kitai ba ruang pemerindang ke minggu tu ! Minggu tu kitai begulai enggau siku dara bajik ke dulu suba udah enggau masuk siti program realiti TV – Akademi Fantasia (AF) 2015.  Allyssa Joanne Anak Jambie @ Lyssa Jean diatu diau mendam di Kuala Lumpur laban nitih ke periuk asi diri ke mayuh agi besangkut-paut enggau aktiviti seni. Lyssa kala ngeluarka siti single Iban : Cherita Pengerindu Tua, Engka Mih, Sampai Pengujung Nyawa, Siku Dalam Seribu (bepadu nyawa enggau raban Masterpiece) enggau siti single Melayu : Hati Kaca enggau Salah Sangka. AKADEMI FANTASIA (AF) 2015 Kitai berasai temegah lebuh Lyssa Jean ulih enggau masuk AF 2015 suba. Kebuah pia laban jarang-jarang nembiak kitai Iban ulih enggau masuk program realiti TV ke bansa nya.  Ukai tegal kitai enda landik tauka nadai skil tang kitai jarang bulih peluang kelebih agi enti nadai orang mekuh enggau penyanding penemu. Tambah mega program nya begunaka belanja ti besai enggau pengiruh. Ditanya sentang peneleba iya ba AF 2015, Lyssa Jean madahka peluang nya semina sekali dalam pengidup iya. “Peluang ke bansa tu mina sekali dalam idup. Mayuh peneleba enggau penemu ti berega kelebih agi maya begulai enggau bala pengajar (cikgu) laban sida chukup pakar ba pengawa ungkup sida. Sida orang ke besai nama ba industri pemerindang di Malaysia tu nyengkaum Edry KRU, Que Haidar, Fatimah Abu Bakar, Fauziah Nawi, Linda Jasmine enggau Shahrol,” ku Lyssa Jean ngepunka saut iya ba randau kami duai. Entara batang penemu ti ulih dipekunsika Lyssa Jean nya belajar baka ni nyadi pemerindang ke mujur (berjaya). Landik belagu aja nyengka bedau chukup laban kitai mesti nemu chara narit ati peminat kelebih agi lebuh sida datai meda kitai belagu atas panggau. “Ba AF 2015 mayuh utai dipelajarka aku; ukai semina belagu atas panggau tang chara ngenataika cherita dalam lagu nya enggau chara ti mudah diperetika orang. Kelimpah ari nya, kami mega semampai bekunsi penemu enggau pangan diri. Maya kitai ke beraban dalam siti tim, kitai enggai nyadi mai penemu diri empu aja laban kitai deka nitih ke penemu bala mayuh,” ku Lyssa Jean lebuh iya becherita pasal kaul ti badas enggau pangan diri. TIP NYADI PENANYI KE MUJUR Nadai jalai muntang enti deka nyadi mensia ke mujur dalam pengidup. Nyadi penanyi ke mujur mega enda ngemudah ti dipeda. “Dalam semua pengawa kitai mesti bisi disiplin. Maya gawa kitai enda tau masau jam orang ti mai kitai gawa. Ukai naka nya aja, kitai mega mesti datai nitih ke jam ti udah ditetapka. Kebuah pia laban kitai dibayar nitih ke jam ti udah ditetapka nya. Nya mih jam gawa chukup berega ba orang ke udah mujur ba pengidup sida,” ku iya. Kelimpah ari disiplin  ba jam maya bekereja, kitai mega ku Lyssa Jean mesti nyadi orang ke rajin. Enda ngira maya belakun tauka belagu, kitai mesti nunjukka diri empu orang ke rajin. Pengaji tauka orang ke mai kitai gawa mayar pengerajin kitai tang ukai mayar pemerat tulang kitai. “Bepanggai ba peneleba aku di Semenanjung ditu ari ngelama tu ke udah, siti pekara ti patut dichunto kitai nya penanyi enggau pelakun ke tebilang enda sumbung enggau orang. Sida ngembuan kaul ti badas enggau semua orang ti ngelingi sida nyengkaum DJ radio, peminat, raban pemberita enggau pengatur aktiviti pemerindang. Kitai ke nyadi artis patut ngayanka basa enggau ‘appreciation’ ngagai semua orang. Enti nadai sida nya, kitai nadai nyadi kini-kini,” ku Lyssa Jean bekunsika peneleba tang ukai niat iya begah-begah beajarka pangan diri. NGANGKATKA TIKAS PEMANAH LAGU IBAN  Lagu Iban bisi aura, sera enggau dunya iya empu. Iya digaga bepelasarkan daya idup kitai Iban taja diatu sera nembiak rebak baru majak nginginka muzik moden ke benung nyadi trend muzik dunya. “Ba aku lagu Iban ke udah bisi chukup manah. Lagu Iban mega sebaka enggau lagu orang bukai. Taja pan pia, sekeda pekara ba lagu Iban nyangka agi tau ditambah manah. Entara pekara ti tau ngangkatka kualiti lagu Iban nya tusun muzik, kualiti bunyi enggau instrumentasyen. Kitai enggai nyadi kelalu bebandingka diri enggau orang bukai laban sida sigi udah dulu bisi peneleba ngaga muzik enggau lagu. Taja pan pia, kita mesti pechaya ba diri empu laban kitai pan ulih ngaga muzik enggau lagu ngemadas enggi sida,” ku iya. CHARA NGUNTIK LYSSA JEAN Taja jarang dipeda ba TV, Lyssa Jean madahka diri mengkang aktif ba pengawa belagu. “Aku amat jarang dipeda di Sarawak laban aku diatu udah gawa di Kuala Lumpur. Taja pan pia, enti sema bisi pengawa di Sarawak, aku tetap pulai. Ngagai kita ke bisi ati deka ngangauka aku belagu, kita tau nguntik aku ba lumur 013-8356004,” ku Lyssa Jean ke diatu dipeda makin bajik enggau mayuh macham stail fesyen bansa baru. GOSIP Ukai semina Lyssa Jean, artis tauka selebriti bukai ke udah pegari nama sigi enda ulih ngerarika diri ari gosip peminat sida. Ngenang tawing idup tauka sulu ati, Lyssa Jean madahka pekara nya enda ulih diseliahka iya. Pemajik ku iya, nyadi saham ba sida ke indu; bajik agi mayuh agi ga penguji ti datai. “Terus terang aku madahka diri empu agi rumpas tauka ‘single’; reti nya agi dijaga apai enggau indai aku. Taja pan pia, sulu ati tauka tawing idup nyangka udah datai tauka deka datai. Kitai mensia semina merambu tang Petara ti nentuka iya. Aku arapka bala indu ke benung besulu jaga mih diri empu enggau manah laban sekali singkang kitai salah iya tau mai empas ke besai reti ba pengidup diri,” ku Lyssa Jean ke diatu bedau sanggup bekunsika identiti sulu iya enggau orang bukai. Aram mih kitai sama besampika Lyssa Jean awak ke iya terus maju sereta mai pengaga ngagai industri muzik kitai Dayak di Sarawak. Nama enggau peneleba ke udah ulih iya ari AF 2015 mega enda patut dikasam pia aja tang patut dikerembai sereta dikemansang kena nambahka pemerindang tebilang di menua tu kelebih agi di Sarawak. Dikarang: Mr Tubai Pengerindu 
See author's posts
